༄༅། ། རྒྱ་གར་སྐད་དུ། ཨཱརྱ་ཛཱངྒུ་ལཱི་སཱ་དྷ་ནཾ། བོད་སྐད་དུ། འཕགས་མ་དུག་སེལ་མའི་སྒྲུབ་ཐབས། འཕགས་མ་དུག་སེལ་མ་ལ་ཕྱག་འཚལ་ལོ། ། སྔོན་དུ་བསྟན་པའི་ཆོ་ག་ཉིད། ། རང་སྙིང་དམར་པོ་དཀྱིལ་འཁོར་ལ། ། ཛཱཾ་གི་ཡེ་ཤེས་ལས་རྫོགས་པའི། ། དུག་སེལ་ཞེས་པའི་རིག་མ་ནི། ། སེར་པོའི་གདེངས་ཀ་བདུན་གདེངས་ཤིང་། ། འབར་ཞིང་གཡོ་བའི་ནོར་བུས་བརྒྱན། ། ཞལ་གསུམ་དང་ནི་སྤྱན་གསུམ་སྟེ། ། གཞོན་ནུ་མ་ཡི་ཕྱག་གསུམ་འབར། ། ཁྲོས་པ་དང་བཅས་དགོད་པ་ཉིད། ། སྦྲུལ་གྱི་རྒྱན་གྱིས་སྐེ་རགས་བྱས། ། ཕྱག་དྲུག་རོལ་བས་གནོན་པ་སྟེ། ། མི་བསྐྱོད་དབུ་ལ་ཉེ་བར་བཞུགས། ། གཡས་ཀྱི་ཕྱག་ན་རྡོ་རྗེ་སྟེ། ། གཉིས་པ་དག་ནི་རལ་གྲི་འཕྱར། ། གསུམ་པ་གར་ཚུལ་མདའ་བསྣམས་པ། ། གཡོན་ན་སྡིགས་མཛུབ་ཞགས་པ་སྟེ། ། གཉིས་པ་དག་ནི་མེ་ཏོག་གོ། གསུམ་པའི་ཕྱག་ན་གཞུ་བསྣམས་སོ། ། མེ་ཏོག་གིས་བརྒྱན་སྐ་རགས་ཏེ། ། པདྨའི་གདན་གནས་གསེར་གྱི་མདོག། འོད་ནི་དམར་པོའི་དཀྱིལ་འཁོར་རོ། ། དབང་པོའི་གཞུ་ནི་འཕྲོ་ཞིང་སྦྲུལ། ། འབར་བས་ཡོངས་བསྐོར་གོས་ཀྱིས་གཡོགས། ། སངས་རྒྱས་གཟུགས་ནི་འཕྲོ་བ་སྟེ། ། ཟླ་བུམ་རང་གི་ཕྱག་ནའོ། ། དུག་གིས་བརྒྱལ་བ་དབང་བསྐུར་ཞིང་། ། ཛཱྃ་གིས་ཁ་ནི་བརྒྱན་པར་བསྒོམས། ། དུག་ནི་མེད་ན་སྐུ་གསུམ་གྱིས། ། དུག་སེལ་རྟག་ཏུ་བསྒོམ་པར་བྱ། ། དེ་ལྟར་འདི་ཡིས་བསྒོམས་བཞིན་པ། ། རིང་པོར་མི་ཐོགས་བྱང་ཆུབ་འཐོབ། ། ལག་པ་གཉིས་ཀྱིས་སྦྲུལ་གྱི་གདེངས་ཀའི་རྣམ་པས་སྤྱི་བོར་གདེངས་ཀ་གདུགས་ལྟ་བུར་བྱས་པ་ནི་དུག་སེལ་མའི་ཕྱག་རྒྱ་སྟེ། བཟླས་པ་བྱའོ། ། ཨོཾ་ན་མཿཤ་བ་ར་ཀུ་མཱ་རཱི་ཡེ་ཙུར་ཙུ་ཙཱ་ལ་ཡ་ཙུར་ཙཱ་ལ་ཡ། སཾ་གྷ་ཊ་ནི་མཏྟ་མ་ཏཾ་གི་ཨ་ཧང་བིདྡྷེ་ཨ་ཧེ། ཨཾ་ཛཿསྭཱ་ཧཱ། འཕགས་མ་དུག་སེལ་མའི་སྒྲུབ་ཐབས་རྫོགས་སོ། ། ། །